༈ཨོཾ་དཔལ་ལྡན་རྡོ་རྗེ་སེམས་དཔའ་ལ་ཕྱག་འཚལ་ལོ།  ། སློབ་དཔོན་ཀུན་དགའ་སྙིང་པོས་མཛད་པའི་རྡོ་རྗེ་དབྱིངས་ཀྱི་དཀྱིལ་འཁོར་གྱི་ཆོ་ག་ལ༑  ཐོག་མར་ཁྱབ་བདག་ཅེས་བྱ་བ་ལ་རྐང་པ་གཉིས་ཀྱིས་མཆོད་པར་བརྗོད་པ་བསྟན་ཏོ།  ། རྡོ་རྗེ་ཞེས་བྱ་བ་གཉིས་ཀྱིས་བཤད་པར་དམ་བཅའ་བ་བསྟན་ཏོ། །  མཆོད་པར་བརྗོད་པའི་དོན་ནི་འདི་ལྟར་རྟོགས་པར་བྱ་སྟེ།  ཡུལ་གང་ལ་མཆོད་པར་བརྗོད་པ་དང་།  གང་ཟག་གང་གིས་མཆོད་པར་བརྗོད་པ་དང་།  ཚུལ་ལམ་ཐབས་ཇི་ལྟར་མཆོད་པར་བརྗོད་པ་དང་།  མཆོད་པར་བརྗོད་པའི་དགོས་པ་གང་ཡིན་ཞེས་བྱ་བ་བཞིར་བསྡུས་ཏེ།  དགེ་བའི་བཤེས་གཉེན་གོང་མ་རྣམས་གསུང་ངོ་༑ ༑ ཡང་ཁ་ཅིག་གིས་མཆོད་བརྗོད་ཀྱི་ངོ་བོ་ནི་ཡོན་ཏན་ཡོད་པ་ལ་ཡོད་པར་སྟོན་པ་བསྔགས་པའི་ཚིགས་སུ་བཅད་པ་སྒྲོ་སྐུར་གྱི་མཐའ་དང་བྲལ་བའོ།  ། དེ་ལ་དབྱེ་ན་གསུམ་སྟེ།  དགོས་པའི་དོན་དང་།  བསྡུས་པའི་དོན་དང་།  ཚིག་གི་དོན་ནོ༑ ༑ དང་པོ་ནི་གལ་ཏེ་མཆོད་བརྗོད་ཀྱི་ངག་གཞུང་འདིའི་ཐོག་མར་བཀོད་པ་ལ་དགོས་པ་ཅི་ཡོད་ཅེ་ན།  དགོས་པ་གཉིས་འགྲུབ་པའི་ཕྱིར་ཏེ།  རང་གི་དོན་དང་།  གཞན་གྱི་དོན་ནོ།  ། དང་པོ་ནི་སློབ་དཔོན་གྱིས་མཆོད་བརྗོད་བྱས་པས་རྒྱུད་ལ་ཚོགས་བསགས་ཏེ་ཐམས་ཅད་མཁྱེན་པའི་ས་བོན་རྒྱུད་ལ་བཞག་གོ། ཚོགས་བསགས་པ་དེ་ཉིད་ཀྱིས་བསོད་ནམས་མ་ཡིན་པ་འགྲིབ།  དེ་ལ་བར་ཆད་བྱ་བར་མི་ནུས་པས་གཞུང་རྩོམ་པ་མཐར་ཕྱིན་པར་འགྱུར་རོ།  ། གཉིས་པ་ནི་དཔལ་རྡོ་རྗེ་སེམས་དཔའ་དོན་དང་ལྡན་པའི་མཚན་ཐོས་པས་ཕུན་སུམ་ཚོགས་པ་ཐམས་ཅད་ཀྱི་རྒྱུ་བསོད་ནམས་ཀྱི་ཚོགས་རྒྱུད་ལ་བཞག་གོ། གཞན་ཡང་ཕུན་སུམ་ཚོགས་པ་ཐོབ་པར་བྱེད་པའི་ཐབས་གཞུང་འདི་ལ་ཡང་འཇུག་པར་འགྱུར་རོ།  ། ཇི་ལྟར་འཇུག་པར་འགྱུར་ཞེ་ན་སློབ་དཔོན་གྱི་ཆེ་བ་རིག་ནས་དེས་མཛད་པ་ལ་འཇུག་པ་དང་༑  བསྟན་བཅོས་བཟང་བར་རྟོགས་པ་ཉིད་ཀྱིས་སོ།  ། དང་པོ་ནི་འཇིག་རྟེན་ན་ཡ་རབས་རྣམས་རང་གི་ལྷ་ལ་མཆོད་པར་བརྗོད་ནས་བྱ་བ་བྱེད་ལ།  སློབ་དཔོན་རབ་འབྱོར་བསྐྱངས་ལ་སོགས་ཀྱང་ཐོག་མར་མཆོད་བརྗོད་བྱས་ཏེ་བརྩམས་པས།  དེ་དག་དང་མཚུངས་པར་བྱས་པས་ཡ་རབས་ཉིད་དུ་རྟོགས་པ་དང་།  ཡང་ལས་རྒྱུ་འབྲས་ལ་ཡིད་ཆེས་པ་ཤུགས་ལས་བསྟན་པས་འཇིག་རྟེན་པའི་ལྟ་བ་རྟོགས་པ་དང་༑  ཁྱབ་བདག་རྡོ་རྗེ་སེམས་དཔའི་ཚིག་དོན་བསྟན་པས་སྟོང་པ་ཉིད་འཇིག་རྟེན་ལས་འདས་པ་ཡང་དག་པའི་ལྟ་བ་རྟོགས་པར་བསྟན་ཏེ། དེས་ན་ལྟ་བ་རྟོགས་པ་དམ་པ་ཡིན་པས་དེས་མཛད་པ་ལ་གཞན་འཇུག་པར་འགྱུར་བ་དང་།  གཞན་ཡང་འཇིག་རྟེན་ན་ཡང་བྱ་བ་མཆོག་ཏུ་གྱུར་པ་ལ་མཆོད་པ་བྱེད་ཀྱིས།  བྱ་བ་ངན་པ་ལ་མི་བྱེད་དོ།  ། འདིར་མཆོད་པར་བརྗོད་པ་བྱས་པས་བསྟན་བཅོས་འདི་དོན་བཟང་པོར་རྟོགས་པ་ཉིད་ཀྱིས་གཞན་འཇུག་པར་འགྱུར་རོ།  ། ཞུགས་པ་དེ་དག་གིས་ཀྱང་མཆོད་བརྗོད་ཀྱི་ཚིག་བརྗོད་པས་བསོད་ནམས་བསགས་པས་ཉན་པ་དང་།  བཤད་པ་དང་།  བསྒྲུབ་པ་ལ་བར་ཆད་མི་འབྱུང་བར་འགྱུར་བས།  ཐོག་མར་བསྟན་ཏོ།  ། ཡང་ཁ་ཅིག་ཀླད་ཀྱི་དོན་ནི་གཞུང་མཛེས་པར་བྱེད་པ་ཡིན་ནོ༑ ༑ ཞེས་ཀྱང་ཟེར་རོ།  ། ཡང་ཁ་ཅིག་བཀྲ་ཤིས་པའི་ཡན་ལག་ཏུ་མཆོད་པར་བརྗོད་པ་དང་།  རྩོམ་པ་མཐར་ཕྱིན་པའི་ཡན་ལག་ཏུ་བཤད་པར་དམ་བཅའ་བ་ཞེས་བྱ་བར་འདོད་དོ།  ། གང་ལྟར་ཡང་རུང་སྟེ་མཆོད་པར་བརྗོད་པ་ནི་བསོད་ནམས་ཀྱི་ལས་བཟང་པོ་ཡིན་པས་དགོས་པ་བསམ་གྱིས་མི་ཁྱབ་པ་ཞིག་འགྲུབ་མོད༑  མདོར་བསྡུས་པ་དེ་ཉིད་དུ་ཟད་དོ།  ། བསྡུས་པའི་དོན་ནི་ཡུལ་གང་ལ།  གང་ཟག་གང་གིས།  ཚུལ་ཇི་ལྟར།  དུས་ནམ་གྱི་ཚེ།  ཞེས་བྱ་བའང་ཤུགས་ལས་འགྲུབ་བོ་གསུང་ངོ་།  ། དང་པོ་ནི་ལོངས་སྐུའི་ཐུགས་རྣམ་སྣང་ཆེན་པོའོ།  ། དེ་དང་མི་བསྐྱོད་པའི་མདུན་གྱི་རྡོ་རྗེ་སེམས་དཔའ་ཐ་མི་དད་པ་དེ་ལའོ།  ། འོ་ན་རྒྱལ་པོ་ལ་སོགས་པའང་ཐ་མི་དད་པས་ཅིའི་ཕྱིར་རྡོ་རྗེ་སེམས་དཔའ་ཁོ་ན་ལ་འཚལ་ཞེ་ན།  འདུས་པའི་རྡོ་རྗེ་དབྱིངས་ཀྱི་དུམ་བུ་གསུངས་པའི་སྟོན་པ་ཡིན་པའི་ཕྱིར་ཏེ།  ཁམས་གསུམ་རྣམ་རྒྱལ་གྱི་དཀྱིལ་འཁོར་ཀྱི་ཆོ་གར།  ཁྱབ་བདག་གདུལ་དཀར་འདུལ་བ་པོ།  ། རྡོ་རྗེ་ཧཱུྃ་མཛད་ཕྱག་འཚལ་ཏེ།  ། ཞེས་དེ་ཉིད་ཀྱིས་སྟོན་པ་ལ་མཆོད་པར་བརྗོད་པ་བཞིན་ནོ།  ། གང་ཟག་ནི་སློབ་དཔོན་ཀུན་དགའ་སྙིང་པོ་སྟེ།  ཆེ་བའི་ཡོན་ཏན་དགུའམ་བཅུ་དང་ལྡན་པ་དེས་སོ།  ། ཚུལ་ནི་ཀུན་ནས་དང་བས་སོ༑ ༑ དུས་ནི་པ་ཏི་ཀཱིརྟིའི་ནགས་ཁྲོད་ན་བསོད་སྙོམས་མཛད་པའི་ཚེའོ།  ། ཚིག་གི་དོན་ནི།  བསྡུས་པའི་དོན་དེ་ཉིད་གསལ་བར་བྱེད་པ་སྟེ།  ཁྱབ་བདག་རྡོ་རྗེ་སེམས་དཔའ་ལ།  ། ཞེས་བྱ་བ་ནི།  ལོངས་སྐུ་རིགས་ལྔའི་ཐུགས།  རྣམ་སྣང་ཆེན་པོ་ཆོས་ཀྱི་སྐུ་བྱང་ཆུབ་སེམས་དཔའ་ཀུན་ཏུ་བཟང་པོ་ཞེས་བྱའོ།  ། ཅིའི་ཕྱིར་རྣམ་པར་སྣང་མཛད་ཆེན་པོ་ཞེས་བྱ།  ཅིའི་ཕྱིར་རྣམ་སྣང་ཞེས་བྱ་ཞེ་ན།  དེ་ཉིད་སྣང་བར་གླེང་གཞིའི་འགྲེལ་པར།  འདི་གཉིས་ཀྱི་ཁྱད་པར་ཅི་ཞེ་ན།  འོག་མིན་གྱི་གནས་སུ་མངོན་པར་རྫོགས་པར་སངས་རྒྱས་པ།  དེ་བཞིན་གཤེགས་པ་ལྔའི་སྐུའི་ངོ་བོ་ཉིད་ནི་རྣམ་པར་སྣང་མཛད་ཡིན་ལ།  དེ་ཉིད་ཀྱི་གཉིས་སུ་མེད་པའི་སེམས་དང་སེམས་ལས་བྱུང་བ་རྣམ་པར་སྣང་མཛད་དང་།  རྡོ་རྗེ་སེམས་དཔའ་ལ་སོགས་པ་ཚུལ་དུ་བསྐྱེད་པའི་རྒྱུར་གྱུར་པ།  ཆོས་ཀྱི་དབྱིངས་ཐོག་མ་དང་ཐ་མ་མེད་པའི་མཚན་ཉིད་ནི་རྣམ་པར་སྣང་མཛད་ཆེན་པོ་ཡིན་ནོ།  ། ཞེས་གསུངས་སོ་།  ། དེ་ལ་བརྡའི་ཁྱབ་བདག་རྡོ་རྗེ་སེམས་དཔའ་དང་།  དོན་གྱིའོ།  ། དང་པོ་ལ་ལྔ་སྟེ། རང་གི་ངོ་བོ་དང་།  དེས་ཁྱབ་པའི་ཚུལ་དང་། བདག་པོ་ཇི་ལྟར་ཡིན་པ་དང་། རྡོ་རྗེའི་དོན་དང་༑  སེམས་དཔའི་དོན་ནོ།  ། དང་པོ་རྣམ་སྣང་ཆེན་པོ་དེ་ཉིད་རི་རབ་ཀྱི་སྟེང་དུ་སྤྲུལ་པའི་རིགས་ལྔའི་ཐུགས་ལ་གནས་ཏེ།  དེ་ཉིད་འདུས་པ་ལས།  བཅོམ་ལྡན་འདས་བྱང་ཆུབ་སེམས་དཔའ་ཆེན་པོའི་ཐུགས། བྱང་ཆུབ་སེམས་དཔའ་ཀུན་ཏུ་བཟང་པོ་ནི།  བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་ཐུགས་ལ་གནས་སོ།  ། ཞེས་གསུངས་སོ།  ། དེའི་རྣམ་པ་ཇི་ལྟ་བུས་གནས་ཤེ་ན།  སློབ་དཔོན་ཤཱཀྱ་བཤེས་གཉེན་རྡོ་རྗེ་སེམས་དཔའི་སྐུས་གནས་པར་འདོད་དོ།  ། ཡེ་ཤེས་རྡོ་རྗེ་རྩེ་ལྔ་པའི་ནང་ན་རྡོ་རྗེ་སེམས་དཔའི་སྐུས་གནས་པར་འདོད་དོ།  ཁ་ཅིག་མཆོད་རྟེན་གྱི་བུམ་པས་གནས་པར་འདོད་དོ།  ཁ་ཅིག་དཔལ་གྱི་བེའུས་གནས་པར་འདོད་དོ།  ། ཛྙཱ་ན་ཤྲཱི་ནང་གི་ཡེ་ཤེས་གཟུགས་མེད་པར་འདོད་དོ།  ། སློབ་དཔོན་གྱིས་ནི་རྒྱུད་ཕྱི་མ་ལས།  བཅོམ་ལྡན་སེམས་དཔའ་དེ་ཉིད་ནི།  ། རྡོ་རྗེའི་ངོ་བོས་ཐུགས་ཀར་གནས།  ། ཞེས་གསུངས་པའི་རྗེས་སུ་འབྲངས་ཏེ།  ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་རྡོ་རྗེ་རྩེ་ལྔ་པས་གནས་ཏེ།  རྣམ་སྣང་ཆེན་པོའི་བརྡའོ། །  གཉིས་པ་དེ་ལྟ་བུའི་རྣམ་པར་སྣང་མཛད་ཆེན་པོའི་བརྡ་ཟླ་བ་རྡོ་རྗེ་དེས་ཇི་ལྟར་ཁྱབ་ཅེ་ན།  འཁོར་འདས་ཐམས་ཅད་ལ་ཁྱབ་སྟེ།  ཟླ་བ་རྡོ་རྗེ་ལས་སེམས་དཔའི་རིགས་རྣམས་སྤྲུལ་པས།  དེ་ལས་བྱུང་བའི་ཚུལ་གྱིས་ཁྱབ་སྟེ།  སེམས་དཔའ་རེ་རེ་སྤྲུལ་པ་ན།  བྱུང་མ་ཐག་པ་འདི་ཉིད་ནི།  བཅོམ་ལྡན་འདས་རྡོ་རྗེ་སེམས་དཔའ་དེ་ཉིད་དོ།  ། ཞེས་གསུངས་སོ།  ། དེ་བཞིན་དུ་གཟུངས་དང་། ∶¡Ãལས་དང་(《¡¶ལུ》¡-ལས་དང་)ཆོས་ཀྱི་སྤྲུལ་པ་ཐམས་ཅད་ལ་ཁྱབ་བོ།  ། དེ་བཞིན་དུ་སེམས་དཔའི་སྤྲུལ་པ་རྣམས་ཀྱིས་དུམ་བུ་གཉིས་པ་དང་།  གསུམ་པ་དང་བཞི་པ་ཡང་གསུངས་པས་རྡོ་རྗེ་པདྨ་དང་ནོར་བུའི་རིགས་རྣམས་འབྱུང་བས་ཀྱང་།  དེ་ལས་བྱུང་བའི་ཚུལ་གྱིས་ཁྱབ་བོ།  ། དེ་ལྟར་སྤྲུལ་པ་ནི་དེ་བཞིན་གཤེགས་པའི་དངོས་གྲུབ་གྱི་བར་གྱི་སེམས་ཅན་གྱི་དོན་བྱས་ཞེས་འབྱུང་བས་འཁོར་བའི་སེམས་ཅན་ལ་ཡང་ཁྱབ་བོ།  ། གསུམ་པ་བདག་པོ་ཞེས་བྱ་བ་ནི་རིགས་ཀྱི་སྤྲུལ་པ་ཐམས་ཅད་བྱེད་པ་ལ་མངའ་བརྙེས་པའམ་དབང་འབྱོར་བའི་ཕྱིར་རོ། ། དེ་བས་ན་མཚན་བརྒྱ་རྩ་བརྒྱད་པའི་སྐབས་ནས་ཀྱང་།  བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་བདག་པོ་རང་གི་རྡོ་རྗེ་སེམས་དཔའ་ཞེས་ཟེར་བ་དང་།  ཁམས་གསུམ་རྣམ་རྒྱལ་ལས་ཀྱང་།  དེ་བཞིན་གཤེགས་པ་ཐམས་ཅད་ཀྱི་ཡབ།  དེ་བཞིན་གཤེགས་པ་ཐམས་ཅད་ཀྱི་བདག་པོ་ཞེས་གསུངས་སོ།  ། གལ་ཏེ་དེ་ནི་མི་བསྐྱོད་པའི་མདུན་གྱི་རྡོ་རྗེ་སེམས་དཔའ་མ་ཡིན་ནམ་ཞེ་ན་ཡིན་ཏེ།  དེ་གཉིས་ལ་ཐ་དད་པ་ཡོད་པ་མ་ཡིན་ནོ།  ། དེ་བས་ན་སེམས་དཔའ་དེ་ཉིད་ལ་བདག་པོ་ཞེས་བྱའོ། །  འོ་ན་རྒྱལ་པོ་ལ་སོགས་པའང་དབྱེ་བ་མེད་པས་དེ་རྣམས་ལ་ཅིའི་ཕྱིར་རྡོ་རྗེ་སེམས་དཔའ་ཞེས་མི་བྱ།  བདག་པོ་ཞེས་མི་བྱ་ཞེ་ན།  དབྱེ་བ་མེད་པ་བདེན་མོད།  རྒྱལ་པོ་ལ་སོགས་པ་བྱེ་བྲག་གི་རྒྱུ་བ་རྒྱུ་བའི་དངོས་པོ་ལ་སོགས་པ་ཡིན་པས་རང་གི་མིང་གིས་བྱས་ཀྱིས།  སེམས་དཔའི་རྡོ་རྗེའི་རྒྱུ་ནི་བྱང་ཆུབ་ཀྱི་སེམས་ཁོ་ནའོ། །  དེ་བས་ན་རྡོ་རྗེ་སེམས་དཔའ་ཞེས་བྱའོ།  ། རྡོ་རྗེ་ནི་རྩེ་ལྔའོ།  ། སེམས་དཔའ་ནི་ཟླ་བའི་གདན་ནོ།  ། དེ་ལྟར་ཡང་དེ་ཉིད་སྣང་བའི་རྡོ་རྗེ་སེམས་དཔའ་མ་བསྐྱེད་པའི་སྐབས་ནས་ཟླ་བའི་དཀྱིལ་འཁོར་ནི་སེམས་དཔའོ།  ། དེའི་སྟེང་ནི་རྡོ་རྗེ་རྩེ་ལྔ་པ་ནི་སེམས་དཔའི་རྡོ་རྗེ་ཞེས་གསུངས་སོ།  ། ཀུན་ནས་དང་བས་ནི།  ལུས་དང་བ་ཡན་ལག་ལྔ་སྨད་ས་ལ་གཏུགས་པ།  ངག་དང་བ་ནི་དེའི་ཡོན་ཏན་བརྗོད་པ།  སེམས་དང་བ་ནི་དྲན་པ་རྩེ་གཅིག་པས་ཕྱག་འཚལ་ལོ།  ། བརྡ་དེ་ལྟ་བུ་དང་ལྡན་པའི་དོན་གྱི་ཁྱབ་བདག་རྡོ་རྗེ་སེམས་དཔའ་ཇི་ལྟ་བུ་ཞེ་ན།  ལྔ་སྟེ།  རང་གི་ངོ་བོ་དང་།  ཁྱབ་པའི་ཚུལ་དང་།  བདག་པོ་ཇི་ལྟར་ཡིན་པ་དང་།  རྡོ་རྗེ་དང་སེམས་དཔའི་དོན་ཏོ། །  དང་པོ་ནི་ཆོས་ཀྱི་དབྱིངས་དེ་བཞིན་ཉིད་རང་གི་སེམས་ཀྱི་ཆོས་ཉིད་རྟོགས་ལ་མངོན་དུ་གྱུར་པ།  གློ་བུར་གྱི་དྲི་མ་དང་བྲལ་བའོ།  ། དེ་ཉིད་ལ་ཡང་དག་པར་རྫོགས་པའི་བྱང་ཆུབ་ཅེས་ཀྱང་བྱ་སྟེ།  རྣམ་སྣང་མངོན་བྱང་ལས།  གསང་བའི་བདག་པོ་དེ་ལ་བྱང་ཆུབ་གང་ཞེ་ན།  རང་གི་སེམས་ཡང་དག་པ་ཇི་ལྟ་བ་བཞིན་དུ་ཡོངས་སུ་ཤེས་པ་སྟེ།  དེ་ཡང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་བོ་ཞེས་གསུངས་སོ།  ། སློབ་དཔོན་གྱིས་ཀྱང་གླེང་གཞིའི་འགྲེལ་པར་དྲངས་སོ། །  འདའ་ཀ་ཡེ་ཤེས་ལས་ཀྱང་།  སེམས་རྟོགས་ན་སངས་རྒྱས་གཞན་དུ་མི་བཙལ་ཞེས་གསུངས་སོ།  ། རྒྱུད་བླ་མ་ལས་ཀྱང་།  ཤིན་ཏུ་རྣམ་པར་དག་པའི་དེ་བཞིན་ཉིད་ཅེས་གསུངས་སོ།  ། མ་དག་མ་དག་དག་པ་དང་།  ། ཤིན་ཏུ་རྣམ་དག་གོ་རིམ་བཞིན༑ ༑ སེམས་ཅན་བྱང་ཆུབ་སེམས་དཔའ་དང་།  ། དེ་བཞིན་གཤེགས་པ་ཉིད་དུ་འདོད།  ། ཅེས་གསུངས་ཏེ།  མདོར་ན་སངས་རྒྱས་ཆོས་ཀྱི་སྐུའོ།  ། གཉིས་པ་ནི་དེས་ཇི་ལྟར་ཁྱབ་ཅེ་ན།  མྱ་ངན་ལས་འདས་པ་ཐམས་ཅད་དེ་ལས་བྱུང་བའི་ཚུལ་གྱིས་ཁྱབ་སྟེ།  ཆོས་སྐུའི་བྱིན་རླབས་ཀྱིས་ས་བཅུ་པ་ལ་ལོངས་སྐུའི་སྣང་བ་འབྱུང་།  དེའི་བྱིན་རླབས་ཀྱིས་གཞན་འཕྲུལ་དབང་བྱེད་དང་།  རི་རབ་དང་འཛམ་བུ་གླིང་ལ་སོགས་པར།  གང་དང་གང་གིས་འདུལ་བ་ལ་དེ་དང་དེའི་རྣམ་པར་སྤྲུལ་པའི་སྐུའི་རྣམ་པ་འབྱུང་།  དེས་ཞལ་ནས་གསུངས་པས་ཆོས་དེ་ཉམས་སུ་ལེན་པའི་རྣལ་འབྱོར་པའང་ཁྱབ་བོ།  ། གལ་ཏེ་དེ་ལྟར་སྤྲུལ་པའི་རྣམ་པར་རྟོག་པའང་མངའ་བས༑  སངས་རྒྱས་ཀྱི་ཐུགས་རྣམ་རྟོག་གི་དྲི་མ་ཅན་དུ་མ་གྱུར་ཏམ།  རྣམ་རྟོག་མེད་ན་སེམས་ཅན་གྱི་དོན་འབྱུང་ངམ་སྙམ་ན་འབྱུང་སྟེ།  མཉམ་སྦྱོར་ལས།  རྟག་ཏུ་དྲི་མ་མེད་པ་ཐུགས་རྗེའི་ཤུགས་ལས་བྱུང་།  ། སྨོན་ལམ་གྲུབ་པ་འགག་པ་མེད་པའི་ཆོས་ཉིད་ཅན།  ། འགྲོ་བའི་དོན་སྒྲུབ་མཐའ་ཡས་བརྩོན་པ་ལྷུར་མཛད་པ། །  ཐུགས་རྗེ་ཆེན་པོའི་བདག་ཉིད་འགྲོ་ལ་རྣམ་པར་སྣང་།  ། ཞེས་གསུངས་སོ། །  འཁོར་བ་ལ་ཇི་ལྟར་ཁྱབ་སྙམ་ན།  བདག་ཉིད་གཅིག་པའི་ཚུལ་གྱིས་ཁྱབ་སྟེ།  ཆོས་ཀྱི་དབྱིངས་རང་བཞིན་གྱིས་དག་པ་དེ་ཉིད་སེམས་ཅན་གྱི་དུས་སུ་གློ་བུར་གྱི་དྲི་མ་དང་བཅས་ལ།  སངས་རྒྱས་པའི་དུས་ན་གློ་བུར་གྱི་དྲི་མ་དང་བྲལ་བ་ཙམ་ལས་དོན་ངོ་བོ་ལ་འགྱུར་བ་མེད་དོ།  ། རྡོ་རྗེ་རྩེ་མོ་ལས་ཀྱང་གསུངས་པ།  སེམས་ཅན་གྱི་ནི་ཤེས་པ་དང་།  ། དེ་བཞིན་གཤེགས་པའི་སྙིང་པོ་དང་།  ། ཆོས་དབྱིངས་རྡོ་རྗེ་ཆེན་པོ་སྟེ། ། ཐོག་མ་ཐ་མ་མེད་པར་གསུང་།  ། ཞེས་སོ།  ། སློབ་དཔོན་གྱིས་ཀྱང་༑  རྣམ་སྣང་ཆེན་པོའི་འགྲེལ་པར། འཁོར་འདས་བདག་ཉིད་གཅིག་པར་བཤད་དོ། ། དཔལ་མཆོག་དང་པོ་ཞི་བ་མདུང་གིས་མཚན་པའི་དཀྱིལ་འཁོར་ལས་ཀྱང་།  བྱང་ཆུབ་སེམས་དཔའ་ཆེན་པོ་ཀུན་ཏུ་བཟང་པོ་ནི་ཐམས་ཅད་ཀྱི་རང་བཞིན་ཡིན་པའི་ཕྱིར།  སེམས་ཅན་ཐམས་ཅད་དེ་བཞིན་གཤེགས་པའི་སྙིང་པོ་ཅན་ནོ།  ། ཞེས་གསུངས་པ་དང་།  དེའི་འགྲེལ་པར་སློབ་དཔོན་གྱིས་ལང་ཀར་གཤེགས་པའི་ལུང་དྲངས་ཏེ།  སེམས་ཀྱི་རང་བཞིན་འོད་གསལ་བ།  དག་ལ་རྙོག་པ་མེད་པ།  སེམས་ཅན་ཐམས་ཅད་ཀྱི་རྒྱུད་ལ་གནས་ཏེ།  ཞེས་གསུངས་པས་བདག་གཅིག་པར་ཁྱབ་བོ།  ། ཅིའི་ཕྱིར་བདག་པོ་ཡིན་སྙམ་ན།  མྱ་ངན་ལས་འདས་པ་ཐམས་ཅད་སྤྲུལ་པ་ལ་མངའ་བརྙེས་པའི་ཕྱིར་དང་།  འཁོར་བ་ཐམས་ཅད་ཀྱི་བདག་པོའམ་གཞི་བྱེད་པ་ཡིན་པས་བདག་པོའོ།  ། གལ་ཏེ་མྱ་ངན་ལས་འདས་པ་དེ་འཁོར་བའི་གཞི་བྱེད་པ་མི་འཐད་སྙམ་ན།  འཐད་དེ།  གང་ལ་སྟོང་པ་ཉིད་རུང་བ།  ། དེ་ལ་ཐམས་ཅད་རུང་བ་ཡིན།  ། ཞེས་ཀླུ་སྒྲུབ་ཀྱིས་གསུངས་སོ། །  མདོ་ལས་ཀྱང་།  ཐོག་མ་མེད་པའི་དུས་ཀྱི་དབྱིངས།  ། ཆོས་རྣམས་ཀུན་གྱི་གནས་ཡིན་ཏེ།  ། དེ་ཡོད་པས་ན་འགྲོ་ཀུན་དང་།  ། མྱ་ངན་འདས་པ་ཐོབ་པ་ཡིན།  ། ཞེས་གསུངས་སོ།  ། བཞི་པ་རྡོ་རྗེ་ཞེས་བྱ་བ་ནི།  སྤྱིར་རྡོ་རྗེ་གསུམ་སྟེ།  འདུས་བྱས་ཀྱི་རྡོ་རྗེ༑  དོན་གྱི་རྡོ་རྗེ།  རྟགས་ཀྱི་རྡོ་རྗེའོ།  ། དང་པོ་ནི་རྡོ་རྗེ་ཕ་ལམ་སྟེ།  དེ་ནི་ས་དང་ཆུ་དང་མེ་དང་རླུང་སྟེ་འབྱུང་བ་གང་གིས་ཀྱང་ཚུར་མི་ཚུགས་ཤིང་ཕར་ཐམས་ཅད་འཇོམས་པར་བྱེད་པ་ལ་འཇིག་རྟེན་པས་རྡོ་རྗེར་བཏགས་སོ།  ། དཔེ་དེ་བཞིན་དུ་དོན་གྱི་རྡོ་རྗེ་ནི།  སྔར་བརྗོད་པའི་སྟོང་པ་ཉིད་སེམས་ཀྱི་ཆོས་ཉིད་དེ་ལ་སྐྱེ་རྒ་ན་འཆི་གང་གིས་ཀྱང་མི་ཚུགས་སོ།  ། དེ་བས་ན་རྡོ་རྗེ་རྩེ་མོ་ལས།  སྲ་ཞིང་སྙིང་པོ་ཁོང་སྟོང་མེད།  ། བཅད་ཅིང་གཞིག